Ei ole Urho Kekkosen voittanutta, kun vertaillaan toisen maailmansodan jälkeen Euroopan maita johtaneita presidenttejä, pääministereitä ja liittokanslereita palvelusvuosilla.

Norjalainen sanomalehti Aftenposten intoutui listaamaan (siirryt toiseen palveluun) kauimmin hallinneet valtionpäämiehet Saksan vaaleja ennakoidessaan. Angela Merkel on Euroopan nykyisistä vallanpitäjistä pitkäaikaisin. Hän ilmoitti sunnuntaina jatkohaluistaan vielä neljännenkin kauden liittokansleriksi. Vaalit pidetään syksyllä 2017.

Kolme sotien jälkeen pysyvintä valtionpäämiestä ovat Suomesta, Ruotsista ja Norjasta.

Yle Uutisgrafiikka

Aftenposten ei listannut johtajia niistä maista, joissa on alle miljoona asukasta eikä Balkanin valtioita, Romaniaa, Bulgariaa ja niitä idempänä sijaitsevia maita. Lehti valitsi vertailuunsa presidentin valtion johtajaksi, jos hänellä ei ole maassaan täysin seremoniallinen rooli kuten Saksassa.

Kymmenenneksi yltävän Mauno Koiviston presidenttikaudella Suomi rajasi toimiajan enintään kahteen kauteen. Rajaus ei olisi vielä estänyt Koiviston kolmatta kautta, mutta hän ei enää asettunut ehdolle. Listauksen yhdestoista nimi olisi Tarja Halonen, joka istui presidenttinä päivälleen 12 vuotta.

Jos Angela Merkel valitaan neljännelle kaudelle, hän sijoittuu aikanaan vertailun viidenneksi edeltäjiensä Helmut Kohlin ja Konrad Adenauerin väliin – ellei istu viidettäkin kautta ja pese myös Kohlia.

Tänään Merkel on ollut vallassa 11 vuotta ja kolme päivää. Hänen jälkeensä pitkäaikaisin nykyisistä Euroopan valtionpäämiehistä on Unkaria autoritaarisin ottein luotsaava Viktor Orbán – 10 vuotta, neljä kuukautta ja 16 päivää.